b"\n_START_ARTICLE_\nEurovision Song Contest 2013\n_START_SECTION_\nBakgrunn\n_START_PARAGRAPH_\nEtter seieren med Loreen og \xc2\xabEuphoria\xc2\xbb i Baku \xc3\xa5ret f\xc3\xb8r, var det Sverige som hadde arrang\xc3\xb8rrettighetene for 2013-konkurransen. 8. juli 2012 kunngjorde den\xc2\xa0svenske allmennkringkasteren Sveriges Television\xc2\xa0(SVT) at Eurovision Song Contest 2013 skulle arrangeres i Malm\xc3\xb6 Arena\xc2\xa0i\xc2\xa0Malm\xc3\xb6. Dette var femte gang konkurransen ble arrangert i Sverige, etter at landet ogs\xc3\xa5 arrangerte finalene i\xc2\xa01975,\xc2\xa01985,\xc2\xa01992\xc2\xa0og\xc2\xa02000. Det var dessuten andre gang konkurransen fant sted i Malm\xc3\xb6; byen var ogs\xc3\xa5 vert for Eurovision Song Contest 1992.  _NEWLINE_Flere svenske byer, blant annet Stockholm, G\xc3\xb6teborg og Malm\xc3\xb6, meldte sin interesse for \xc3\xa5 bli vertsby. \xc3\x85ret f\xc3\xb8r hadde aserbajdsjansk fjernsyn brukt n\xc3\xa6rmere 400 millioner norske kroner p\xc3\xa5 \xc3\xa5 arrangere konkurransen, og flere land \xe2\x80\x93 blant annet Sverige og Norge \xe2\x80\x93 \xc3\xb8nsket \xc3\xa5 tone ned arrangementet for \xc3\xa5 redusere kostnader. SVT la derfor konkurransen til Sveriges tredje st\xc3\xb8rste by, og til Malm\xc3\xb6 Arena, som var noe mindre enn arenaene \xc3\xa5rene f\xc3\xb8r._NEWLINE_SVT valgte \xc2\xabWe Are One\xc2\xbb (vi er ett) som konkurransens slagord, og det grafiske uttrykket besto av en sommerfugl i ulike farger. Sommerfuglen ble valgt fordi den representerte noe bittelite som kan starte store og kraftfulle bevegelser. Et lite vingeslag fra en sommerfugl kan starte en orkan \xe2\x80\x93 et fenomen kalt sommerfugleffekten. Det grafiske uttrykket og logoen var laget av G\xc3\xb6teborg-firmaet Happy F&B._NEWLINE_Offisielle sponsorer var det svensk-finske teleselskapet TeliaSonera og det tyske kosmetikkselskapet Schwarzkopf. \xc3\x98vrige sponsorer var sminkeprodusenten IsaDora cosmetics, dagligvarekjeden ICA og firmaet Tetra Pak._NEWLINE_SVT ga programlederjobben til komiker Petra Mede. Hun ledet alle tre sendingene alene, og dette var f\xc3\xb8rste gang p\xc3\xa5 18 \xc3\xa5r at det kun var \xc3\xa9n programleder i Eurovision Song Contest. Forrige gang dette skjedde, var i Dublin i 1995, da journalisten Mary Kennedy ledet sendingen alene.\n_START_SECTION_\nDeltakere\n_START_PARAGRAPH_\nEBU fortsatte konseptet med to semifinaler og finale, og til sammen 39 land meldte seg p\xc3\xa5 konkurransen. Armenia var tilbake etter frav\xc3\xa6ret i 2012, da konkurransen ble arrangert i nabolandet Aserbajdsjan som Armenia har et anstrengt forhold til. Ogs\xc3\xa5 Slovakia, Tyrkia, Bosnia-Hercegovina og Portugal seg fra konkurransen. Den tyrkiske kringkasteren TRT mente poengsystemet med kombinerte jury- og telefonstemmer er urettferdig, mens de tre andre landene trakk seg av \xc3\xb8konomiske \xc3\xa5rsaker. Bosnia-Hercegovina var tilbake igjen i 2016, mens Portugal deltok igjen fra 2014. Hverken Tyrkia eller Slovakia har deltatt i konkurransen siden. _NEWLINE_Seks land var direktekvalfisert til finalen: vertslandet Sverige og de fem store \xc3\xb8konomiske bidragsyterne Frankrike,\xc2\xa0Italia,\xc2\xa0Spania,\xc2\xa0Storbritannia\xc2\xa0og\xc2\xa0Tyskland. De \xc3\xb8vrige 33 landene ble fordelt p\xc3\xa5 de to semifinalene f\xc3\xb8r finalen. Av de 33 semifinalistene kvalifiserte 20 seg til finalen, slik at til sammen 26 land konkurrerte i finalen.\n_START_SECTION_\nStartrekkef\xc3\xb8lgen\n_START_PARAGRAPH_\nI motsetning til \xc3\xa5rene f\xc3\xb8r ble ikke startrekkef\xc3\xb8lgen avgjort med loddtrekning. I stedet ble landene trukket til \xc3\xa5 delta i enten f\xc3\xb8rste halvdel av startfeltet, eller i siste halvdel av startfeltet. Deretter avgjorde SVTs produsenter den endelige startrekkef\xc3\xb8lgen. Dette ble gjort for \xc3\xa5 gj\xc3\xb8re showene mer spennende, og for \xc3\xa5 sikre at alle bidragene hadde en sjanse til \xc3\xa5 skille seg ut. Med loddtrekning risikerte en at flere lignende sanger i sjanger og tone kunne f\xc3\xb8lge like etter hverandre, men n\xc3\xa5 kunne produsentene lage en mer variert rekkef\xc3\xb8lge. Produsentene fikk imidlertid ikke plassere vertslandet. Sveriges startnummer ble avgjort ved loddtrekning under EBUs delegasjonsm\xc3\xb8te 18. mars 2013. Dette ble gjort for \xc3\xa5 unng\xc3\xa5 spekulasjoner og anklager om favorisering av vertslandet. _NEWLINE_Det nye systemet fikk blandet mottakelse fra fans, presse og deltakende kringkastere. Blant annet fryktet fans og presse at produsentene skulle f\xc3\xa5 for mye makt, og at enkelte land og bidrag skulle bli favorisert. Tross skepsisen er denne ordningen fremdeles i bruk i dag.  _NEWLINE_Den endelige startrekkef\xc3\xb8lgen i semifinalene ble offentliggjort 28. mars 2013. Etter hver av de to semifinalene var det en felles pressekonferanse med de ti landene som kvalifiserte seg til finalen. Under pressekonferansen ble det avgjort med loddtrekning hvilken halvdel av finalen de ti finalistene skulle opptre i. De fem store landene hadde en tilsvarende trekning under en pressekonferanse 15. mai 2013. Den endelige startrekkef\xc3\xb8lgen i finalen ble bestemt av showets produsenter 17. mai 2013, etter at alle finalistene var klare.\n_START_SECTION_\nAvstemning\n_START_PARAGRAPH_\nDette \xc3\xa5ret innf\xc3\xb8rte EBU en del endringer i poengberegningen til hvert land. Fremdeles skulle hvert lands poeng avgj\xc3\xb8res 50/50 av en fagjury og telefonstemmer. Men fra dette \xc3\xa5ret av skulle alle de fem jurymedlemmene i hver fagjury rangere alle sangene fra f\xc3\xb8rsteplass til sisteplass, unntaket var sangen fra jurymedlemmenes eget land.  Slik fikk en dermed en full juryrangering fra f\xc3\xb8rste- til sisteplass; tidligere skulle juryen bare lage en topp ti-liste. Det samme ble gjort med telefonstemmene, slik at hvert land n\xc3\xa5 skulle produsere to fulle rangeringer av sangene: \xc3\xa9n fra juryen, og \xc3\xa9n fra seerne. De to listene ble deretter lagt sammen, og det landet som ble rangert h\xc3\xb8yest, fikk 12 poeng. Andreplassen fikk 10 poeng, og tredje- til tiendeplassen fikk fra 8 til 1 poeng. Tidligere ble poengene beregnet ut fra juryens topp ti og seernes topp ti.\n_START_SECTION_\nSendingene\n_START_PARAGRAPH_\nDe tre sendingene ble alle sendt direkte fra Malm\xc3\xb6 Arena med Petra Mede som programleder. I den f\xc3\xb8rste semifinalen tirsdag 14. mai deltok 17 land, mens 18 land deltok i den andre semfinalen torsdag 16. mai. Fra hver semifinale kvalifiserte de ti beste landene seg til finalen l\xc3\xb8rdag 18. mai. I finalen deltok til sammen 26 land: 20 fra semifinalene, de de fem store \xc3\xb8konomiske bidragsyterne (Frankrike,\xc2\xa0Italia,\xc2\xa0Spania,\xc2\xa0Storbritannia\xc2\xa0og\xc2\xa0Tyskland) og vertslandet Sverige._NEWLINE_Hvert bidrag ble introdusert med en liten postkort-film som viste artistene i sine respektive hjemland. M\xc3\xa5let var \xc3\xa5 rette oppmerksomheten mot artisten, og ikke vertslandet som hadde v\xc3\xa6rt vanlig \xc3\xa5rene f\xc3\xb8r. Konkurransens logo var en sommerfugl, og sommerfuglen dukket opp mellom bidragene og f\xc3\xb8r og etter reklamepausene._NEWLINE_Den svenske sangeren og skuespilleren Sarah Dawn Finer dukket opp i sm\xc3\xa5 forh\xc3\xa5ndsinnspilte sketsjer under alle tre sendingene. I sketsjene spilte Finer rollen som Lynda Woodruff, en sm\xc3\xa5vulg\xc3\xa6r \xc2\xabEBU-ansatt\xc2\xbb med bred, engelsk aksent og store vansker med \xc3\xa5 uttale svenske ord og landnavn som Aserbajdsjan. Finer dukket ogs\xc3\xa5 opp p\xc3\xa5 scenen som seg selv, rett f\xc3\xb8r avstemningen i finalen. Der sang hun ABBA-sangen \xc2\xabThe Winner Takes It All\xc2\xbb. _NEWLINE_Fotballspilleren Zlatan Ibrahimovi\xc4\x87, som selv er fra Malm\xc3\xb6, dukket ogs\xc3\xa5 opp i finalen \xe2\x80\x93 i en forh\xc3\xa5ndsinnspilt video der han \xc3\xb8nsket seerne velkommen til hjembyen sin. Eric Saade, som representerte Sverige i konkurransen i 2011, var reporter fra artistenes green room under finalen.\n_START_SECTION_\nResultater\n_START_PARAGRAPH_\nFra den f\xc3\xb8rste semifinalen kvalifiserte Estland, Danmark, Russland, Ukraina, Nederland, Litauen, Hviterussland, Moldova, Irland og Belgia seg. Dette var f\xc3\xb8rste gang siden 2004 at Nederland klarte \xc3\xa5 kvalifiserte seg til finalen._NEWLINE_I semifinale 2 kvalifiserte Aserbajdsjan, Finland, Malta, Island, Hellas, Armenia, Ungarn, Norge, Georgia og Romania seg. Med dette var hele Norden i finalen for f\xc3\xb8rste gang p\xc3\xa5 fire \xc3\xa5r. Alle de tidligere jugoslaviske landene r\xc3\xb8k ut i semifinalene, og dermed gikk finalen av stabelen uten Albania eller et eneste land fra det tidligere Jugoslavia. Dette var f\xc3\xb8rste gang siden 1985 at denne regionen ikke var representert i en finale. _NEWLINE_F\xc3\xb8r konkurransen var Danmark, Norge, Nederland, Sverige og Russland de st\xc3\xb8rste favorittene til \xc3\xa5 vinne. Like foran finalen var fremdeles Danmark den klare favoritten til \xc3\xa5 vinne, med Norge, Ukraina og Aserbajdsjan like bak. Veddem\xc3\xa5lsbyr\xc3\xa5ene skulle vise seg \xc3\xa5 ha helt rett. Danmark vant konkurransen, mens Aserbajdsjan ble nummer to, Ukraina nummer tre og Norge nummer fire. Danmark fikk til sammen 281 poeng, inkludert \xc3\xa5tte tolvere. Norge ga imidlertid Danmark bare 7 poeng, mens vertslandet Sverige fikk Norges tolver. Dette var Danmarks tredje seier i konkurransen.\n_START_SECTION_\nDen norske fagjuryen\n_START_PARAGRAPH_\nHvert deltakerland hadde en jury best\xc3\xa5ende av fem personer med tilknytning til musikkbransjen, eller med s\xc3\xa6rlige kunnskaper innen musikk og kultur. Den norske juryen besto av: sangeren Suzanne\xc2\xa0Sumbundu, sanger og gitarist Henning Solvang, artist Martine Furulund, D'Sound-vokalist Simone Eriksrud og Minor Majority-keyboardist Harald Sommerstad. Den norske juryen hadde Sverige som favoritt, mens vinnerlandet Danmark bare kom p\xc3\xa5 tiendeplass. Dette var juryens topp ti: 1. Sverige, 2. Nederland, 3. Malta, 4. Frankrike, 5. Hellas, 6. Belgia, 7. Moldova, 8. Italia, 9. Romania og 10. Danmark.\n_START_SECTION_\nNorges bidrag\n_START_PARAGRAPH_\nNorge var representert av Margaret Berger som hadde blitt landskjent etter \xc3\xa5 kommet p\xc3\xa5 andreplass i Idol 2004. Berger stilte i Melodi Grand Prix 2013 med elektronikal\xc3\xa5ten \xc2\xabI Feed You My Love\xc2\xbb, skrevet av Karin Park og l\xc3\xa5tskriverduoen Robin Lynch og Niklas Olovson. Sangen vant en klar seier i den norske finalen og ble dermed Norges bidrag til Eurovision Song Contest. Blant l\xc3\xa5tene hun beseiret i Melodi Grand Prix, var \xc2\xabBombo\xc2\xbb med Ad\xc3\xa9len, en l\xc3\xa5t som toppet VG-lista i tre uker._NEWLINE_Utdypende artikkel: Melodi Grand Prix 2013_NEWLINE_I ukene f\xc3\xb8r Eurovision Song Contest var Norge en av de store favorittene til \xc3\xa5 vinne. \xc2\xabI Feed You My Love\xc2\xbb var det 13. bidraget ut p\xc3\xa5 scenen i semifinale 2 og endte der p\xc3\xa5 en tredjeplass med 120 poeng. Dermed kvalifiserte Norge seg til finalen, der Berger ble tildelt startnummer 24. I finalen fikk Norge til sammen 191 poeng \xe2\x80\x93 inkludert 12 poeng fra Sverige, Danmark og Finland. Det holdt til en fjerdeplass, som var Norges beste plassering siden seieren i 2009. Per 2017 er dette fremdeles Norges sjette beste plassering siden debuten i 1960. Olav Viksmo-Slettan kommenterte sendingene for NRK1, mens for\xc3\xa5rets norske deltaker, Tooji, leste de norske poengene i finalen.\n_START_SECTION_\nSeertall\n_START_PARAGRAPH_\nDe tre sendingene hadde et samlet seertall p\xc3\xa5 170 millioner seere verden over, en kraftig \xc3\xb8kning fra de 103 millioner seerne \xc3\xa5ret f\xc3\xb8r. I 24 land s\xc3\xa5 mer enn tredel av befolkningen p\xc3\xa5 semifinalene og finalen. Interessen var st\xc3\xb8rst i Norden, der finalen hadde en skyh\xc3\xb8y markedsandel: nesten 80 prosent i vinnerlandet Danmark, og 84,9 prosent i vertslandet Sverige. I Norge fulgte 1\xc2\xa0519\xc2\xa0000 seere finalen p\xc3\xa5 NRK1, mens 41\xc2\xa0000 fulgte sendingen p\xc3\xa5 NRK3. Dette ga en markedsandel p\xc3\xa5 hele 84,2 \xe2\x80\x93 jevnbyrdig med markedsandelen i vertslandet Sverige. Under avstemningen \xc3\xb8kte NRKs seertall til 1\xc2\xa0650\xc2\xa0000 millioner seere._NEWLINE_Nederland kvalifiserte seg til finalen for f\xc3\xb8rste gang p\xc3\xa5 ni \xc3\xa5r, noe som f\xc3\xb8rte til et voldsomt oppsving i seertallene i landet. Over 4,8 millioner nederlendere s\xc3\xa5 Anouk sikre landet en niendeplass._NEWLINE_Samlet hadde finalen en gjennomsnittlig markedsandel p\xc3\xa5 38,3 prosent \xe2\x80\x93 en \xc3\xb8kning p\xc3\xa5 160 prosent sammenlignet med en ordin\xc3\xa6r l\xc3\xb8rdag. Blant finalelandene var markedsandelen hele 47,4 prosent \xe2\x80\x93 en \xc3\xb8kning p\xc3\xa5 187 prosent sammenlignet med en ordin\xc3\xa6r l\xc3\xb8rdag.\n_START_SECTION_\nP\xc3\xa5stander om aserbajdsjansk stemmejuks\n_START_PARAGRAPH_\nLike f\xc3\xb8r finalen publiserte det litauiske nettstedet 15min.lt et opptak med skjult kamera som hevdet \xc3\xa5 avsl\xc3\xb8re \xc2\xabrepresentanter fra Aserbajdsjan\xc2\xbb betale litauere for \xc3\xa5 stemme p\xc3\xa5 Aserbajdsjan i telefonavstemningen. Representantene fikk samlet grupper p\xc3\xa5 inntil ti personer, gjerne studenter, og forsynte dem med flere sim-kort og kontantkort, slik at de kunne stemme gjentatte ganger p\xc3\xa5 Aserbajdsjan. Nettstedet hevdet dessuten at det samme organiserte jukset fant sted i opptil 15 land, blant annet Latvia, Estland, Hviterussland, Ukraina, Kroatia og Sveits. Aserbajdsjan fikk ogs\xc3\xa5 flest 12-poengere i finalen, blant annet fra Litauen._NEWLINE_P\xc3\xa5standene og den tilsynelatende avsl\xc3\xb8rende videoen fra Litauen gjorde at EBU ble n\xc3\xb8dt til \xc3\xa5 unders\xc3\xb8ke saken. Eurovision-sjef Jon Ola Sand presiserte at videoen kunne v\xc3\xa6re falsk, og at den heller ikke beviste noen forbindelse mellom de \xc2\xabaserbajdsjanske representantene\xc2\xbb og aserbajdsjansk tv, som var ansvarlig for landets bidrag i Eurovision Song Contest. Sand understreket samtidig at EBU har flere kontrollregimer p\xc3\xa5 plass for \xc3\xa5 avsl\xc3\xb8re fors\xc3\xb8k p\xc3\xa5 stemmejuks \xe2\x80\x93 og at det skal \xc2\xabveldig mye mer til enn en h\xc3\xa5ndfull studenter med kontantkort for \xc3\xa5 p\xc3\xa5virke stemmefordelingen\xc2\xbb._NEWLINE_Senere bekreftet imidlertid EBU at det hadde blitt fors\xc3\xb8kt \xc3\xa5 jukse under avstemningen, men at dette hadde blitt avsl\xc3\xb8rt og stoppet av EBUs kontrollsystemer. If\xc3\xb8lge unionen var det heller ingen beviser for at noen av de deltakende kringkasterne var involvert i det mislykkede stemmejukset. Hendelsen gjorde at EBU innf\xc3\xb8rte en ny regel fra og med 2014, som p\xc3\xa5la hver deltakende kringkaster et ansvar for \xc3\xa5 hindre juks og kampanjer. Blir disse reglene brutt, risikerer den ansvarlige kringkasteren en tre\xc3\xa5rig utestengelse.\n_START_SECTION_\nNull poeng ga politiske virkninger\n_START_PARAGRAPH_\nAserbajdsjan havnet ogs\xc3\xa5 i s\xc3\xb8kelyset for andre omstendigheter under avstemningen. \xc3\x85rsaken var at Aserbajdsjan ikke ga noen poeng til Russland, til tross for at det russiske bidraget ble nummer to i den aserbajdsjanske telefonavstemningen. Dette skulle vise seg \xc3\xa5 f\xc3\xa5 politiske konsekvenser, da Aserbajdsjans president, \xc4\xb0lham \xc6\x8fliyev, krevde en granskning av resultatet. Den russiske utenriksministeren Sergej Lavrov kalte poengfordelingen \xc2\xabuhyrlig\xc2\xbb og hevdet at resultatet var falskt. Sammen med sin aserbajdsjanske kollega, Elmar Mammadjarov, ville han koordinere en klage over resultatet. Den britiske deltakeren Bonnie Tyler hevdet samtidig at hun under avstemningen overh\xc3\xb8rte russere som klaget over at Aserbajdsjan ikke \xc2\xabga oss de ti poengene vi betalte for\xc2\xbb. _NEWLINE_EBU unders\xc3\xb8kte de aserbajdsjanske poengene og kunne raskt konstantere at resultatet var korrekt. Russland hadde riktignok kommet p\xc3\xa5 andreplass i Aserbajdsjans telefonavstemning, men den aserbajdsjanske fagjuryen hadde rangert det russiske bidraget s\xc3\xa5 lavt at Russland havnet utenfor Aserbajdsjans samlede topp ti \xe2\x80\x93 og dermed ikke fikk noen poeng. Dette gjentok seg imidlertid ikke \xc3\xa5ret etter \xe2\x80\x93 da ga Aserbajdsjan 12 poeng til Russland._NEWLINE_Parallelt med dette var et annet eks-sovjetisk land sv\xc3\xa6rt misforn\xc3\xb8yd med poenggivingen. Hviterussland fikk nemlig ikke et eneste poeng fra sin n\xc3\xa6re allierte, Russland. Den russiske \xc2\xabavvisningen\xc2\xbb ble m\xc3\xb8tt med vantro og harme i Hviterussland, og landets president Aleksandr Lukasjenko mente resultatet m\xc3\xa5tte v\xc3\xa6re feil. EBU avviste at det var noen feil med de russiske poengene, og til slutt gikk president Lukasjenko ut og ba sine landsmenn om ikke \xc3\xa5 \xc2\xabta resultatet fra konkurransen for alvorlig\xc2\xbb.\n_START_SECTION_\nFinlands kvinnekyss\n_START_PARAGRAPH_\nDet finske bidraget skapte kontroverser i enkelte konservative land som overf\xc3\xb8rte finalen. Under fremf\xc3\xb8ringen av \xc2\xabMarry Me\xc2\xbb ga vokalist Krista Siegfrids en av sine kvinnelige korister er stort kyss p\xc3\xa5 munnen. Dette var en del av sceneshowet, og media omtalte kysset som Eurovisions f\xc3\xb8rste \xc2\xablesbekyss\xc2\xbb. Siegfrids sa at kysset skulle oppmuntre Finland til \xc3\xa5 legalisere likekj\xc3\xb8nnede ekteskap \xe2\x80\x93 noe landet gjorde fire \xc3\xa5r senere. _NEWLINE_Kysset var imidlertid ikke like popul\xc3\xa6rt i land som Tyrkia og Hellas. Tyrkia deltok ikke, men hadde i utgangspunktet planer om \xc3\xa5 sende konkurransen. Den tyrkiske kringkasteren TRT valgte til slutt ikke \xc3\xa5 sende finalen, noe enkelte medier mente kunne skyldes det finske kysset. TRT hevdet p\xc3\xa5 sin side at \xc3\xa5rsaken var lave seertall i Tyrkia. Da kinesisk fjernsyn, CCTV, senere sendte konkurransen i opptak, var det finske kysset redigert bort."